Reisijad väljastpoolt Euroopa Liitu võivad osta kaupa tax-free poest käibemaksutagastusega. Käibemaksutagastusega müük tähendab seda, et müügi hetkel lisatakse kauba hinnale käibemaks, mis hiljem ostjale tagastatakse. Käibemaksutagastus hakkab kehtima, kui ostetud kauba müügihind koos käibemaksuga ületab 38,35 eurot. Ostjale antakse tax-free poest kaasa ostu tõendav dokument, mille ta peab Euroopa Liidust lahkudes kinnituse saamiseks tollile esitama. Ostjal tuleb kaup avamata pakendis Euroopa Liidust välja toimetada hiljemalt kauba ostmise kuule järgneva kolmanda kuu lõpuks. Tolli nõudmisel peab reisija esitama avamistunnusteta pakendatud kauba tollikontrolliks. Informatsiooni käibemaksu tagastamise kohta saab tax-free müügiga tegelevast kaubandusettevõttest.